देश में 157 नए सरकारी नर्सिंग कॉलेज खोले जाएंगे, कैबिनेट का फैसला
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar दिल्ली में एक स्विफ्ट कार ने साइकिल रिक्शा को टक्कर मार दी और घसीटते हुए कई दूर तक ले गई। मीडिया रिपोर्ट्स के मुताबिक स्विफ्ट ड्राइवर को गिरफ्तार कर लिया गया है
देश में 157 नए सरकारी नर्सिंग कॉलेज खोले जाएंगे। कैबिनेट ने बुधवार को यह फैसला लिया। केंद्रीय मंत्री मनसुख मंडाविया ने बताया कि जहां मेडिकल कॉलेज है वहां ही 10 करोड़ रुपए के सहयोग से एक नर्सिंग कॉलेज बनाया जाएगा। इस पर 1570 करोड़ रुपए खर्च होंगे। इसके अलावा नेशनल मेडिकल डिवाइस पॉलिसी 2023 को भी मंजूरी मिली है। देश में मेडिकल डिवाइस की मांग बढ़ी है। इस क्षेत्र को बढ़ावा देने के लिए पॉलिसी तैयार की गई है।
आज की अन्य प्रमुख खबरें...
शी जिनपिंग ने यूक्रेन के राष्ट्रपति से फोन पर बातचीत की, रूस-यूक्रेन जंग पर चर्चा हुई
चीन के राष्ट्रपति शी जिनपिंग ने बुधवार को यूक्रेन के प्रेसिडेंट वोलोदिमिर जेलेंस्की से फोन पर बातचीत की। न्यूज एजेंसी के मुताबिक- बातचीत के दौरान फोकस रूस-यूक्रेन जंग पर ही रहा। हालांकि, अभी दोनों ही देशों की तरफ से इस बारे में कोई ऑफिशियल स्टेटमेंट जारी नहीं किया गया है। पिछले महीने जिनपिंग रूस दौरे पर गए थे। वहां उन्होंने व्लादिमिर पुतिन से लंबी बातचीत की थी। हाल ही में रूस ने सऊदी अरब और ईरान के डिप्लोमैटिक रिलेशन बहाल कराए हैं। चीन का फोकस अब मध्यस्थता के जरिए दुनिया के बड़े विवाद सुलझाने पर है। वो इजराइल और फिलिस्तीन के मसले पर भी फोकस कर रहा है।
फ्रांस में राफेल उड़ाएंगी एयरफोर्स की महिला पायलट फ्लाइट लेफ्टिनेंट शिवांगी सिंह
राफेल फाइटर जेट उड़ाने वाली एयरफोर्स की पहली महिला पायलट फ्रांस में मल्टीनेशनल एक्सरसाइज ‘ओरियन' में भाग लेने वाली भारतीय वायुसेना की टुकड़ी का हिस्सा हैं।
भारतीय वायुसेना के अधिकारियों ने कहा कि फ्लाइट लेफ्टिनेंट शिवांगी सिंह एक्सरसाइज में भाग लेने के लिए फ्रांस में हैं। भारत ने देश के बाहर पहली बार राफेल जेट भेजे हैं। एयरफोर्स ने इस साल जनवरी में इंटरनेशनल एक्सरसाइज के लिए पहली बार एक महिला फाइटर पायलट को भेजा था। तब स्क्वाड्रन लीडर अवनी चतुर्वेदी ‘धर्म गार्जियन' एक्सरसाइज के लिए जापान गई थीं।
नोएडा की गौर सिटी के 14वें एवेन्यू में आग लगी, कई फ्लोर तक फैली
उत्तर प्रदेश के नोएडा में गौर सिटी टाउनशिप के 14वें एवेन्यू में आग लग गई। यह आग कई फ्लोर तक फैल गई। गौतमबुद्ध नगर पुलिस ने बताया कि आग पर काबू पा लिया गया है। हादसे में किसी के हताहत होने की खबर नहीं है। पूरी खबर यहां पढ़ें...
पश्चिम बंगाल के सरकारी स्कूल में बंदूक लेकर घुसा व्यक्ति, मची भगदड़
पश्चिम बंगाल के मालदा जिले में बुधवार को एक व्यक्ति बंदूक के साथ स्कूल की कक्षा में घुस गया, जिसे अरेस्ट कर लिया गया है। पुलिस के मुताबिक, कक्षा चलने के दौरान एक व्यक्ति हाथ में बंदूक लिए घुस गया। वह शिक्षकों और बच्चों को धमकाने लगा। उसके पैंट में एक चाकू और हाथ में एसिड की बोतल थी। सभी लोग उसे बंदूक नीचे रखने के लिए मनाने लगे, लेकिन वह नहीं माना। इसके बाद पीछे से कुछ युवकों ने व्यक्ति पर हमला कर दिया और उस पर काबू पा लिया। सूचना पर आई पुलिस ने उसे अरेस्ट कर लिया। पुलिस ने कहा कि व्यक्ति की पहचान राजू बल्लव के रूप में हुई है। वह पारिवारिक कलह के कारण किसी मानसिक समस्या से पीड़ित है। मामले में आगे की जांच चल रही है।
केदारनाथ धाम में सोने का छत्र और सोने का घड़ा लगाया गया
केदारनाथ धाम में मंगलवार को बाबा केदार के शिवलिंग पर सोने की छत्र और सोने की जलधारा (घड़ा) लगाई गई। पिछले साल गर्भगृह को सोने से सजाया गया था। श्री बद्रीनाथ केदारनाथ मंदिर समिति (बीकेटीसी) के अध्यक्ष अजेंद्र अजय ने बताया कि एक दानदाता ने यह छत्र और घड़ा मंदिर को भेंट किया है। उन्होंने बताया कि कपाट खुलने के दिन विशेष पूजा के बाद गर्भगृह में छत्र और जलधारा स्थापित की गई है।
बिहार के डिप्टी सीएम तेजस्वी यादव के खिलाफ गुजरात में मानहानि का केस दर्ज
बिहार के डिप्टी सीएम तेजस्वी यादव के खिलाफ गुजरात में मानहानि का केस दर्ज हुआ है। यह केस गुजरातियों को ठग कहने पर दर्ज किया गया है। मार्च में तेजस्वी यादव ने कहा था कि आज के हालात में देखा जाए तो सिर्फ गुजराती ही ठग हो सकते हैं। मामले की अगली सुनवाई एक मई को होगी। 
AAP की शैली ओबेरॉय दोबारा दिल्ली की मेयर चुनी गईं, भाजपा ने शिखा राय का नाम वापस लिया
आम आदमी पार्टी की शैली ओबेरॉय गुरुवार को दोबारा दिल्ली नगर निगम की मेयर चुन ली गईं। इस पद के लिए आज ही वोटिंग होनी थी, लेकिन वोटिंग से पहले भाजपा ने अपनी प्रत्याशी शिखा राय और डिप्टी मेयर पद के कैंडिडेट का नाम वापस ले लिया।
22 फरवरी को हुए चुनाव में शैली ओबेरॉय मेयर बनी थीं। तब उनका कार्यकाल केवल 38 दिन का था, जो अब खत्म हो रहा है। इसी वजह से मेयर के चुनाव दोबारा हो रहे थे, क्योंकि दिल्ली MCD का कार्यकाल 1 अप्रैल से शुरू होता है और अगले साल 31 मार्च को खत्म होता है।
दिल्ली-मथुरा रोड स्थित DPS में बम की धमकी मिली, पुलिस ने स्कूल खाली कराया
दिल्ली-मथुरा रोड पर स्थित DPS स्कूल में बम रखने की धमकी मिली है। यह धमकी स्कूल के ईमेल पर आई है। हालांकि पुलिस ने स्कूल को खाली कराकर जांच-पड़ताल की, मगर बम कहीं नहीं मिला। पुलिस ईमेल भेजने वाले की तलाश कर रही है।
दिल्ली में कार ने साइकिल रिक्शा को टक्कर मारकर घसीटा, रिक्शा चालक घायल; आरोपी गिरफ्तार
दिल्ली में एक स्विफ्ट कार ने साइकिल रिक्शा को टक्कर मार दी और घसीटते हुए कई दूर तक ले गई। मीडिया रिपोर्ट्स के मुताबिक स्विफ्ट ड्राइवर को गिरफ्तार कर लिया गया है। आरोपी की पहचान गाजियाबाद के मुराद नगर के रहने वाले फरमान के रूप में हुई है।
वहीं घायल व्यक्ति को अस्पताल में भर्ती कराया गया है। क्राइम टीम मामले की जांच कर रही है।
चीन में भूकंप का झटका, रिक्टर पैमाने पर तीव्रता 4.7 आंकी गई
चीन के हेदे में मंगलवार रात करीब 9 बजकर चार मिनट पर भूकंप का झटका महसूस किया गया। रिक्टर पैमाने पर भूकंप की तीव्रता 4.7 रही। यूनाइटेड स्टेट्स जियोलॉजिकल सर्वे (USGS) ने कहा कि भूकंप का केंद्र 10 किमी की गहराई पर आया। अभी तक किसी के हताहत होने की सूचना नहीं है।